《游青道观》
清代·屠湘之

镇日困丹铅，乘暇骋幽兴。春风荡芳陌，送我入名胜。

长松荫蔽亏，遥见红樯映。霞宫赫宏敞，绛阙穆深靓。

高台树杰构，宛转缘危磴。层梯怯步虚，绝顶恣目骋。

平原何清旷，百里一览竟。西望接郡城，溪流明可证。

去岁事方殷，戎马由此径。下界喧钲鼙，上方韵钟磬。

岂繄呵护功，或亦幸而剩。惊魂甫帖息，报赛复纷竞。

彼氓固何知，尔牧盖深儆。谅非出世仙，将毋前车镜。

作者简介：屠湘之，字筱园，会稽人。道光戊戌进士，官杭州教授。有《娟风轩遗稿》。